Хәмдүнә Тимергалиеваны Казанда җирләячәкләр

	Татар җыр сәнгате зур югалту кичерде – 2020 елның 14 сентябрендә 71 яшендә легендар татар җырчысы, Татарстанның һәм Башкортстанның халык артисты Хәмдүнә Сәетгали кызы Тимергалиева вафат булды.	 Җырчының язмышы 1976 елдан  Габдулла Тукай исемендәге Татар дәүләт филармониясе белән бәйле. Эстрада бүлегендә солист-вокалист булып эшләвенең беренче көннәреннән үк моңлы җырлары белән тамашачы күңелен яулый ул. Атаклы сәхнә осталары – Г.Рәхимкулов, Э.Җәләлетдинов, И.Шакиров концерт бригадаларында эшләү аңа вокалист буларак камилләшергә ярдәм итә. Соңрак үз иҗат коллективын булдырып, СССРның татарлар яшәгән барлык төбәкләрендә, Төркия, Австралия, Кытай кебек чит илләрдә гастрольдә йөри, Татарстан һәм Башкортстан нефтьчеләре, КамАЗ төзүчеләр, авыл хезмәтчәннәре алдында концертлар бирә, республиканың барлык авыл, район һәм шәһәр клубларында чыгыш ясый. Хәмдүнә Тимергалиева – музыка һәм башкару сәнгатебезне югары биеклекләргә күтәргән, милли эстраданы үстерүгә зур өлеш керткән, кабатланмас иҗади мирас калдырган җырчы. 
	---	
Татар дәүләт филармониясе

	№ --- | 15.09.2020	


